 ቱርክ በኢትዮጵያ በሚንቀሳቀሱ የጉለን ንቅናቄ አባላት ላይ መንግሥት ዕርምጃ እንዲወስድ ጠየቀች
ቱርክ ለከሸፈው የመንግሥት ግልበጣ ሙከራ የጉለን ንቅናቄን ተጠያቂ ማድረጓን፣ በኢትዮጵያም የንቅናቄው አባላት ለአገሪቱ ሥጋት በመሆናቸው መንግሥት ዕርምጃ መውሰድ እንዳለበት ጠየቀች፡፡በአብዛኛው በትምህርት መስኮች በአያሌ አገሮች የተንሰራፋውን የጉለን ንቅናቄ በቱርክ ለተሰነዘረው የግልበጣ ሙከራ ተጠያቂ እንደሆነና በአሸባሪነትም የተፈረጀ ቡድን በመሆኑ የኢትዮጵያ መንግሥትም ይህንኑ በመመልከት ዕርምጃ መውሰድ እንደሚገባው፣ በኢትዮጵያ የቱርክ አምባሳደር ፋቲህ ኡሉሶይ በተለይ ለሪፖርተር በሰጡት ቃለ ምልልስ አስታውቀዋል፡፡በቱርክ በአሸባሪነቱ የተፈረጀው የፈቱላህ ጉለን ንቅናቄ ባለፉት አርባ ዓመታት ውስጥ በመላው ዓለም ተንሰራፍቶ የሚገኝ፣ የእስልምና አስተምህሮዎችን ከዘመናዊ አስተሳሰቦችና ሴኩላር (ዓለማዊ) እንቅስቃሴዎች ጋር አዋህዶ የሚንቀሳቀስ ቡድን ነው፡፡ ይሁንና በቱርክ ከ240 በላይ ዜጎች የተገደሉበትን፣ ከ1,400 ያላነሱት የቆሰሉበትን ጥቃት በማስተባበርና ከኋላ በመምራት የተጠረጠሩት የንቅናቄው መሥራች መሐሙድ ፈቱላህ ጉለን ተላልፈው እንዲሰጧት ቱርክ አሜሪካን በመወትወት ላይ ትገኛለች፡፡በኢትዮጵያ ስላለው ሁኔታ ማብራሪያ የሰጡት አምባሳደር ኡሉሶይ፣ ከጉለን ንቅናቄ ጋር ግንኙነት አላቸው ስላሏቸው አካላት ከሪፖርተር ተጠይቀው ሲያብራሩ፣ ‹‹ይህንን ጉዳይ በሚመለከት አስፈላጊውን መረጃ ሁሉ ለመንግሥት እየሰጠን ነው፡፡ ሆኖም አንዳንድ ጽሕፈት ቤቶችና ተቋማት ግን እዚህ እየተንቀሳቀሱ ነው፡፡ ከዚህ ቡድን ጋር ግንኙነት ያላቸው ሰዎች አሉ፡፡ ቱርክ ውስጥ የተፈጸመውን ካየን በኋላ ሁሉም ሰው አደጋውን በሚገባ ያስተዋለው ይመስለኛል፤›› ብለዋል፡፡አምባሳደር ኡሉሶይ በቱርክ ከተቃጣው ግልበጣና የዜጎች ግድያ በኋላ የሶማሊያ መንግሥት ከጉለን ንቅናቄ ጋር ግንኙነት ያላቸውን ትምህርት ቤቶች፣ ሆስፒታሎችና ሌሎችም ተቋማት እንዲዘጉ መወሰኑን፣ በአንድ ወር ጊዜ ውስጥ አገሪቱን ለቀው እንዲወጡ ማስጠንቀቁን ገልጸው፣ ኢትዮጵያም በቱርክ የደረሰው እንዳይደርስባት ከጉለን ንቅናቄ ጋር ግንኙነት ባላቸው ሁሉ ላይ ቱርክ ያላትን መረጃ ለኢትዮጵያ መንግሥት እየላከች እንደምትገኝ ገልጸዋል፡፡‹‹ትምህርት ቤቶች አሏቸው፡፡ የንግድ ተቋማትን ያሳተዳድራሉ፡፡ በአዲስ አበባ ብቻም ሳይሆን በሌሎች ከተሞችም ይንቀሳቀሳሉ፡፡ ለማረጋገጥ የምወደው ስለጉዳዩ ያሉንን ጠቃሚ መረጃዎች ለኢትዮጵያ ባለሥልጣናት እንደምናጋራ ነው፤›› በማለትም አክለዋል፡፡ቱርክ በተቃጣባት የመንግሥት ግልበጣ ሳቢያ አገር በመክዳት ግልበጣውን ጠንስሷል ከተባለውና በአሸባሪነት ከተፈረጀው ከጉለን ንቅናቄ ጋር ግንኙነት አላቸው ያለቻቸውን ወታደሮች፣ የመንግሥት ሠራተኞች፣ የዩኒቨርሲቲ መምህራንና ሠራተኞችን ጨምሮ እስካለፈው ሳምንት ከ9,000 በላይ ተጠርጣሪዎችን ማሰሯን አምባሰሳደር ኡሉሶይ ጠቅሰዋል፡፡ ይሁንና የታሰሩ፣ ከሥራ የታገዱና ከአገር እንዳይወጡ የተከለከሉ ሰዎች ቁጥር እስካለፈው ሳምንት ድረስ ከ50 ሺሕ በላይ መድረሳቸውን ሪፖርቶች ያሳያሉ፡፡በመንግሥት ግልበጣ ሙከራው ሳቢያ የሦስት ወራት የአስቸኳይ ጊዜ አዋጅ ያወጀችው ቱርክ፣ በምትወስዳቸው መጠነ ሰፊ ዕርምጃዎች ሳቢያ በሰብዓዊ መብት አከባበር ላይ ሥጋት እንደገባቸው መንግሥታት ቢገልጹም ቱርክ ግን ዕርምጃው ‹‹ሕገ መንግሥታዊ ሥርዓትን፣ የሕግ የበላይነትንና የአውሮፓ ሰብዓዊ መብቶች ኮንቬንሽንን ያከበረ›› አካሄድ እየተከተች እንደምትገኝ ትሞግታለች፡፡ፈቱላህ ጉለን ከቱርክ ተሰደው በአሜሪካ በጥገኝነት የሚገኙ የእስልምና አስተምህሮን በተለየ መንገድ የሚያቀነቅኑ ባለሀብት ናቸው፡፡ በመላው ዓለም በርካታ ተከታዮች ያፈሩት ጉለን፣ በቱርክ ለደረሰው ቀውስ የቱርክ መንግሥት ጣቱን መቀሰር የጀመረው ካለፈው ዓመት ጀምሮ ሲሆን፣ መንግሥት ለመገልበጥ ከማሴር አልፈው አቀነባብረዋል ተብለው በሽብር ወንጀል ቢጠየቁም ጉለን ግን እንደሌሉበት እያስተባበሉ ይገኛሉ፡፡